**Bjørn Edin Røe** (født 1937) er en norsk sivilarkitekt. Han er professor emeritus ved NTNU. Gjennom sin yrkeskarriere har han i hovedsak arbeidet med fysisk planlegging. Hans faglige spesialfelt er by- og regionplanlegging, sentrumsplanlegging, fattigdomsrelaterte studier i utviklingsland, ukontrollert byvekst, byfornyelse, byforming og offentlige rom i samtidsbyen. Han har også forsket på Athens utvikling og planlegging.

Han ble utdannet arkitekt fra NTH i 1962.

Røe er en aktiv samfunnsdebattant, som spesielt engasjerer seg innenfor byutvikling. I tillegg til å engasjere seg i saker relatert til NTNU, er han engasjert i asylsaker, Nei til atomvåpen, der han var leder av trondheimsavdelingen i perioden 1992–2013. Han har også deltatt i flere aksjoner mot planer og utbyggingsforslag, særlig i Trondheim og på Mykonos, Hellas. Han var medlem av styret for Det norske institutt i Athen i to perioder fra starten i 1989. 

I 1961 giftet han seg med den greske veveren, forfatteren og menneskerettsaktivisten Annouso Røe (1935–2022). De har fire barn sammen. 

Som pensjonist er han fortsatt aktiv, skriver kronikker og innlegg i papir- og nettaviser, synger i «Gresk kor – Trondheim», som han var med på å starte i 1989 og i «rangleorkesteret» i Besteforeldenes klimaaksjon – og han danser internasjonal folkedans.

Yrkesliv
--------

Etter avsluttet studium arbeidet Røe en tid (1963–1966) hos den kjente arkitekten og planleggeren C.A. Doxiadis i Athen og studerte en tid ved Graduate School of Ekistics.

I 1966 ble han ansatt ved Arkitektavdelingen, NTH. I 1969–1973 hadde han egen arkitektpraksis. Siden 1973 har han vært professor ved Institutt for by- og regionplanlegging, NTH, senere Institutt for byforming og planlegging, NTNU. Han underviste arkitekt- og byggstudenter, og har vært veileder for PhD-stipendiater, innenfor hele spekteret av fag i arkitektur- og planleggingsfeltet. I perioden 1982–1984 var han avdelingsformann ved Arkitektavdelingen. Han var sentral i arbeidet med å få u-landsemner inn på Fakultet for arkitektur – og for samarbeid mellom ulike fakulteter fagfelt. Han har vært sakkyndig ved bedømmelse av professorater i Norge og Sverige og opponent ved doktordisputaser ved KTH, Chalmers og Lund. 

Han har vært medlem av Norges Tekniske Vitenskapsakademi siden 1976 og World Society for Ekistics (WSE) siden 1969.

Bibliografi
-----------

Røe har publisert flere fag- og lærebøker, i tillegg til diverse kronikker og artikler.

* (no) Publikasjoner av Bjørn Røe i BIBSYS
* (no) Publikasjoner av Bjørn Røe i forskningsdokumentasjonssystemet CRIStin

Referanser
----------

1. 1 2 3  Solberg, Helge (red.) (2011). «Forfattere». *Arkitektur i hundre : arkitektutdanningen i Trondheim 1910–2010*. tapir akademisk forlag. s. 320. ISBN 9788251926904.
2. ↑  NTH ble integrert i NTNU i 1996
3. ↑  «Dragvolldrømmen som forsvant». *gamle.universitetsavisa.no*. Besøkt 30. august 2023.
4. ↑  Minneord (10. oktober 2022). «Minneord Annouso Røe». *adressa.no* **(norsk)**. Besøkt 30. august 2023.
5. ↑  Bromstadekra, Bjørn Røe, På vegne av naboer i (28. oktober 2021). «Vi er en del naboer som undres. Er dette det de trenger?». *adressa.no* **(norsk)**. Besøkt 4. september 2023.
6. ↑  Røe, Bjørn (26. juni 2015). «Bruk feriepengene i Hellas». *NRK*. Besøkt 4. september 2023.
7. ↑  Pütz, Helle Vüss (2017). «Kjærlighet varer lengst» (PDF). *Bydelens hjerte* (3–17): 9.
8. ↑  «Bjørn Edin Røe». *NTVA*. Besøkt 30. august 2023.

Eksterne lenker
---------------